Република Србија

ОПШТИНА ЉУБОВИЈА

**-Скупштина општине-**

Број: 06- 44/2014-03

31.01.2014. године

Љ у б о в и ј а

На основу члана 29. Закона о јавним предузећима („Службени гласник Републике Србије“, број: 119/2012) и Одлуке о спровођењу јавног конкурса за именовање директора, број: 06-42/2014-03 од 31.01.2014. године, Скупштина општине Љубовија, оглашава

**ЈАВНИ КОНКУРС**

**ЗА ИМЕНОВАЊЕ ДИРЕКТОРА**

**ЈП „ЉУБОВИЈА“ ЉУБОВИЈА**

**ПОДАЦИ О ЈАВНОМ ПРЕДУЗЕЋУ:**

Јавно предузеће за управљање грађевинским земљиштем и путевима „Љубовија“

Скраћени назив: ЈП „Љубовија“

ул. Азбуковачка бб.

Матични број: 07367821

ПИБ: 101302105

**ПОДАЦИ О РАДНОМ МЕСТУ:**

Директор Јавног предузећа за управљање грађевинским земљиштем и путевима „Љубовија“ Љубовија, радни однос на одређено време, на период од 4 године

Послови директора: представља и заступа предузеће, организује и руководи процесом рада, води пословање предузећа, одговара за законитост рада предузећа, предлаже годишњи програм пословања и предузима мере за његово спровођење, предлаже финансијске извештаје, извршава одлуке надзорног одбора и врши друге послове утврђене законом и статутом предузећа

**УСЛОВИ ЗА ИМЕНОВАЊЕ ДИРЕКТОРА ЈАВНОГ ПРЕДУЗЕЋА:**

* да је кандидат пунолетан и пословно способан
* да има стечено високо образовање трећег или другог степена, односно на основним академским студијама у трајању од најмање 4 (четири) године
* да није члан органа политичке странке, односно да му је одређено мировање у вршењу функције у органу политичке странке
* да је стручњак у једној од области из које је делатност од општег интереса за чије обављање је основано јавно предузеће
* да има најмање три године радног искуства у струци
* да није осуђиван за кривично дело против привреде, правног саобраћаја или службене дужности и да му није изречена мера безбедности забране обављања претежне делатности јавног предузећа, тј. изградња путева и аутопутева

**МЕСТО РАДА:**

Љубовија, Азбуковачка бб.

**РОК ЗА ПОДНОШЕЊЕ ПРИЈАВА**:

Рок за подношење пријава на јавни конкурс је **15 (петнаест) дана** и почиње да тече наредног дана од дана његовог објављивања у „Службеном гласнику Републике Србије“.

**Јавни конкурс је објављен у „Службеном гласнику Републике Србије“, број 13/2014 од 05.02.2014. године.**

**АДРЕСА НА КОЈУ СЕ ПОДНОСЕ ПРИЈАВЕ**:

Пријаве на конкурс са потребним доказима се подносе Комисији за именовање директора, предајом на писарници Општинске управе Љубовија или препоручено поштом, у затвореној коверти на адресу: **Војводе Мишића бр. 45, 15320 Љубовија, са назнаком „Пријава на јавни конкурс за именовање директора ЈП „Љубовија“ Љубовија – НЕ ОТВАРАЈ“.**

**ДОКАЗИ КОЈИ СЕ ПРИЛАЖУ УЗ ПРИЈАВУ:**

* уверење о држављанству
* извод из матичне књиге рођених
* лична карта
* потврда о пословној способности
* лекарско уверење о здравственој способности
* диплома о стеченом образовању
* сертификати, лиценце, уверења и друге исправе као доказ стручности и додатних знања које кандидат поседује
* доказ о радном искуству (потврде, решења и друге исправе из којих се види на којим пословима, са којом стручном спремом и у ком периоду је стечено радно искуство)
* радна књижица
* доказ да кандидат није осуђиван за кривично дело против привреде, правног саобраћаја или службене дужности и да му није изречена мера безбедности забране обављања претежне делатности јавног предузећа, тј. изградње путева и аутопутева
* изјава кандидата дата под кривичном и материјалном одговорношћу да није члан органа ниједне политичке странке оверена од стране органа овлашћеног за оверу потписа, односно потврда надлежног органа политичке странке о мировању функције у органу политичке странке
* уз пријаву се подноси и Програм развоја и повећања добити јавног предузећа

Сви докази се достављају у оригиналу или овереним фотокопијама

Неблаговремене, неразумљиве и непотпуне пријаве, Комисија ће одбацити закључком против кога није допуштена посебна жалба.

Пријаве на конкурс са достављеном документацијом не враћају се подносиоцима, већ остају у документацији Комисије за именовање директора.

Комисија за именовање директора јавних предузећа саставља списак кандидата који испуњавају услове за именовање директора и међу њима спроводи изборни поступак за проверу и оцену стручне оспособљености, знања и вештина и то усменом провером. Усмену проверу стручности кандидата Комисија спроводи разговором са кандидатима, постављањем унапред припремљених питања. Свим кандидатима се постављају иста питања, по истом редоследу, сваки члан Комисије бодује сваког кандидата понаособ бодовима од 1 до 5, сабирају се сви добијени бодови и утврђује се просечан број бодова након обављеног разговора. Посебно се врши бодовање приложених сертификата, лиценци и уверења, односно стеченог додатног знања које може допринети успешнијем обављању функције директора, бодовима од 0 до 2 бода. Такође, врши се и бодовање Програма развоја и повећања добити јавног предузећа бодовима од 1 до 5 од стране сваког члана Комисије и утврђује се просечан број бодова за сваког кандидата. На крају се, за сваког кандидата, врши сабирање броја бодова добијених на разговору, бодова на основу стечених додатних знања, као и бодова добијених оценом Програма развоја и повећања добити јавног предузећа. У случају да два или више кандидата имају исти број бодова, тако да није могуће саставити листу за именовање са три најбоље рангирана кандидата, Комисија ће одредити додатну усмену проверу кандидата који су остварили исти број бодова.

**ЛИЦЕ ЗАДУЖЕНО ЗА ДАВАЊЕ ОБАВЕШТЕЊА**:

Стана Васић, тел: 015/561- 411

Јавни конкурс се оглашава у „Службеном гласнику Републике Србије“, у дневном листу „Политика“ и на званичној интернет страници општине Љубовија: [www.ljubovija.rs](http://www.ljubovija.rs).

**ПРЕДСЕДНИК**

**СКУПШТИНЕ ОПШТИНЕ**

**Предраг Марковић**